Γιώργος Σταυρόπουλος

Βιογραφία

Γεννήθηκε στην Αθήνα το 1946. Σπούδασε στη Νομική Σχολή του Πανεπιστημίου Αθηνών και μετεκπαιδεύτηκε στη Γαλλία σε θέματα Δημοσίου Δικαίου και Κοινωνικής Ασφάλειας και στο Λουξεμβούργο σε θέματα Δικαίου του Ανταγωνισμού. Διετέλεσε εισηγητής του Συμβουλίου της Επικρατείας (1971), Πάρεδρος (1977), Σύμβουλος της Επικρατείας (1989), Αντιπρόεδρος (1999), Πρόεδρος του Γ’ Τμήματος (2001-2011). Υπήρξε προϊστάμενος του Νομικού Γραφείου του Πρωθυπουργού Γιώργου Α. Παπανδρέου από τον Ιούλιο του 2011 μέχρι την υπουργοποιήσή του.
Προήδρευσε στην Ολομέλεια του Συμβουλίου της Επικρατείας, στο Ανώτατο Ειδικό Δικαστήριο, στο Δικαστήριο Αγωγών Κακοδικίας και στο Μισθοδικείο. Διετέλεσε δικαστής ad hoc στο Ευρωπαϊκό Δικαστήριο των Δικαιωμάτων του Ανθρώπου. Υπήρξε Προϊστάμενος της Επιθεώρησης και Επιθεωρητής των Τακτικών Διοικητικών Δικαστηρίων, μέλος του Ανωτάτου Δικαστικού Συμβουλίου Διοικητικής Δικαιοσύνης και μέλος του Πειθαρχικού Συμβουλίου των Καθηγητών στα Ανώτατα Εκπαιδευτικά Ιδρύματα. Δίδαξε θέματα συνταγματικού δικαίου (δικαστικής ανεξαρτησίας και δεοντολογίας) στην Εθνική Σχολή Δικαστών και στην Εθνική Σχολή Δημόσιας Διοίκησης. Προήδρευσε και έλαβε μέρος ως ομιλητής σε πολλά συνέδρια και άλλες επιστημονικές εκδηλώσεις και συναντήσεις στην Ελλάδα και το εξωτερικό. Διετέλεσε πρόεδρος και μέλος νομοπαρασκευαστικών επιτροπών  στα Υπουργεία Διοικητικής Μεταρρύθμισης, Εσωτερικών, Δικαιοσύνης, Παιδείας και άλλων, καθώς και πρόεδρος υπηρεσιακών και πειθαρχικών συμβουλίων της Διοίκησης. Το 1988 άσκησε ειδικά καθήκοντα ελέγχου νομιμότητας στο Νομικό Γραφείο του Πρωθυπουργού.
Συνέγραψε πολλά άρθρα και μελέτες σε θέματα δικαστικής ανεξαρτησίας, δικαιωμάτων του ανθρώπου, δικαίου της κοινωνικής ασφάλειας και άλλων. Υπήρξε μέλος του Διοικητικού Συμβουλίου της Παγκόσμιας Οργάνωσης Δικαστών (UIM) και της Ευρωπαϊκής Οργάνωσης Δικαστών (MEDEL). Διετέλεσε πρόεδρος της Ένωσης Δικαστικών Λειτουργών του Συμβουλίου της Επικρατείας, της οποίας υπήρξε ιδρυτικό μέλος, και της Εταιρίας Ελλήνων Δικαστικών Λειτουργών για τη Δημοκρατία και τις Ελευθερίες, της οποίας υπήρξε ο εμπνευστής και ιδρυτικό μέλος. Υπήρξε επί σειρά ετών μέλος του Διοικητικού Συμβουλίου του  "Ιδρύματος Μαραγκοπούλου για τα Δικαιώματα του Ανθρώπου". Γνωρίζει την γαλλική και την αγγλική γλώσσα.

Πολιτική

Στις 11 Νοεμβρίου 2011 διορίστηκε Υπουργός Επικρατείας στην Κυβέρνηση του οικονομολόγου και πανεπιστημιακού Λουκά Παπαδήμου. Ο Υπουργός Επικρατείας, σύμφωνα με την απόφαση του Πρωθυπουργού σχετικά με την ανάθεση των καθηκόντων του, επικουρεί τον Πρωθυπουργό στο σχεδιασμό της κυβερνητικής πολιτικής, υποστηρίζει τις ενέργειες και τις δράσεις του Πρωθυπουργού, διασφαλίζει την ενότητα της Κυβέρνησης, την συνοχή του κυβερνητικού έργου και την εύρυθμη λειτουργία των δημόσιων γενικά υπηρεσιών για την εφαρμογή της κυβερνητικής πολιτικής και της επιτάχυνσης του εκσυγχρονισμού των δομών του Κράτους.
Ο Γιώργος Σταυρόπουλος, στο πλαίσιο των αρμοδιοτήτων του συνεργάζεται με τους άλλους υπουργούς για την προώθηση των αναγκαίων θεσμικών μεταρρυθμίσεων. Είναι αρμόδιος για τον εκσυγχρονισμό της νομοθεσίας για την Κυβέρνηση και τα κυβερνητικά όργανα, μεριμνά για τις σχέσεις του Πρωθυπουργού και της Κυβέρνησης με τα πολιτικά κόμματα και τα όργανα του Κοινοβουλίου, προσκαλεί, ύστερα από εντολή του Πρωθυπουργού, τα μέλη της Κυβέρνησης και τους υφυπουργούς σε συσκέψεις και συμμετέχει σε αυτές, συγκαλεί, ύστερα από εντολή του Πρωθυπουργού ή με πρωτοβουλία του, επιτροπές και ομάδες εργασίας και συμμετέχει σε αυτές, παραπέμπει, ύστερα από εντολή του Πρωθυπουργού, ζητήματα στα αρμόδια συλλογικά κυβερνητικά όργανα ή στις διυπουργικές επιτροπές για την αντιμετώπιση θεμάτων κυβερνητικής λειτουργίας που άπτονται της αρμοδιότητας περισσότερων υπουργών, ασκεί εποπτεία στη Γενική Γραμματεία της Κυβέρνησης και στη Γενική Γραμματεία Πρωθυπουργού.